Woord: avokado | Maroela Media
peervormige tropiese vrug
Die oorspronklike betekenis van die woord laat 'n mens sommer besluit om dit nooit weer te eet nie.
In die 16de-eeuse Asteketaal Nahuatl van Sentraal- en Wes-Meksiko is dié vrug die ahuacatl genoem. Dit het "testikel" beteken en is so genoem na aanleiding van die vorm van die vrug, of omdat geglo is dat dit 'n afrodisiakum is.
Toe die Spanjaarde daar aangekom het, het hulle 'n wisselvorm aouacate gehoor wat hulle as avocado uitgespreek het. Engelse matrose was nog meer deur die war en het van die alligatorpere (alligator pears) gepraat. Maar die bloukouse bederf dié herkoms met die prosaïese verduideliking dat die skil van die vrug donkergroen, dik, leeragtig en knopperig is – omtrent soos die vel van die alligator.